internet vaartha 171 Views
అహ్మదాబాద్‌ : తను అరంగేట్రం చేసిన టెస్ట్‌ మ్యాచ్‌ లో సెంచరీ సాధించిన టీమిండియా మాజీ క్రికె టర్‌  దీపక్‌ శోధన్‌ (87) కన్నుమూశారు. గత కొంత కాలంగా ఊపిరితిత్తుల క్యాన్సర్‌తో బాధపడుతున్న ఆయన సోమవారం తెల్లవారుజామున అహ్మదాబాద్‌లోని తన స్వగృహంలో తుదిశ్వాస విడిచాడు. భారత పాతతరం టెస్ట్‌ క్రికెటర్‌గా గుర్తింపు పొందిన దీపక్‌ 1952లో పాకిస్థాన్‌తో ఈడెన్‌ గార్డెన్‌లో జరిగిన టెస్ట్‌ మ్యాచ్‌ ద్వారా అరంగేట్రం చేశాడు. స్వతహాగా ఎడమచేతి వాటం బౌలర్‌ అయిన దీపక్‌ తొలి టెస్ట్‌ మ్యాచ్‌లోనే బ్యాట్‌తో మెరిశాడు. కాగా భారత్‌ 179 పరుగులకే ఆరు వికెట్లు కోల్పోయి కష్టాల్లో పడిన దశలో క్రీజులోకి వచ్చిన దీపక్‌ బాగా ఆడి జట్టును ఆదుకున్నాడు. ఎనిమిదవ స్థానంలో బ్యాటింగ్‌కు వచ్చిన దీపక్‌ 15 బౌండరీల సాయంతో 110 పరుగులు చేశాడు. తద్వారా మొదటి టెస్ట్‌లో సెంచరీ చేసిన తొలి భారతీయ క్రికెటర్‌గా గుర్తింపు పొందాడు. అయితే టెస్ట్‌ కెరీర్‌ ఎంతో కాలం సాగ లేదు. 1953లో వెస్టిండీస్‌పై చివరి టెస్ట్‌ మ్యాచ ఆడిన దీపక్‌ కేవలం మూడు టెస్ట్‌ మ్యాచ్‌లు మాత్రమే ఆడాడు. దేశవాళీలో బరోడా, గుజరాత్‌ జట్లకు ప్రాతినిథ్యం వహించిన ఆయన 43 ఫస్ట్‌ క్లాస్‌ మ్యాచ్‌లు ఆడాడు.